**ELŐTERJESZTÉS**

**Körmend város Önkormányzata Képviselő-testülete 2015. október 22-i ülésére**

**Tárgy:** önkormányzati tankönyvtámogatás bevezetése

Tisztelt Képviselő-testület!

A Kormány döntése nyomán az általános iskolákban –fokozatosan bevezetve – ingyenesen biztosítják a tankönyvellátást a gyermekek szülei részére.

Ugyanakkor ez a lehetőség nem adott a középiskolai diákok részére.

A Klebersberg Intézményfenntartó Központ Körmendi Tankerületének vezetőjével egyeztetve javasoljuk a Képviselő-testületnek azt, hogy 2016. szeptemberétől támogassa a helyi Önkormányzat azokat a Körmenden lakcímmel rendelkező szülőket –eltartókat -, akiknek gyermekei a Körmendi Kölcsey Ferenc Gimnáziumban vagy a Rázsó Imre Szakközépiskolában és Szakiskolában kezdik meg középiskolai tanulmányaikat.

A Gimnázium és Szakközépiskola első évében a támogatás mindenkinek járna, hiszen ekkor még nincs a középiskolai tanulmányok kapcsán befejezett tanulmányi év.

Az első évet követően a támogatás évenkénti mértéke tanulmányi eredménytől lenne függő:

Gimnáziumban:

4,5-ed átlagot elérő, vagy annál jobb átlag esetén a támogatás mértéke: 12.000 Ft

4,00 átlagot elérő, de 4,5 átlagot el nem érő tanulmányi átlag esetében 6000 Ft.

3,5-ed átlagot elérő, de 4,00 átlagot el nem érő tanulmányi átlag esetében 3000 Ft.

Szakközépiskolában:

4,00 átlagot elérő, vagy annál jobb átlag esetén a támogatás mértéke: 12.000 Ft

3,5-ed átlagot elérő, de 4,00 átlagot el nem érő tanulmányi átlag esetében 6000 Ft.

3,00 átlagot elérő, de 3,5 átlagot el nem érő tanulmányi átlag esetében 3000 Ft.

Szociális szempontokra azért nem tér ki az előterjesztés, mivel a jogszabályok meghatározzák egyrészt azt a kört, akik szociális-egészségügyi helyzetük alapján ingyenesen jogosultak a tankönyvellátásra, e kör az alábbi:

Ingyenesen biztosított a tankönyvellátás a nappali rendszerű iskolai oktatásban részt vevő minden olyan tanuló részére, aki

a) tartósan beteg,

*b)* a szakértői bizottság szakértői véleménye alapján mozgásszervi, érzékszervi, értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd,

*c)* három vagy több kiskorú, illetve eltartott gyermeket nevelő családban él,

*d)* nagykorú és saját jogán iskoláztatási támogatásra jogosult,

*e)* rendszeres gyermekvédelmi kedvezményben részesül, vagy

*f)* a gyermekvédelmi gondoskodás keretében nevelésbe vett vagy utógondozói ellátásban részesül.

Ezen felül rendkívüli települési támogatás keretében is van lehetőség szociális szempontok szerinti tankönyvtámogatás biztosítására azoknak, akiknek a fenti rendelkezések alapján nem járna az ingyenes tankönyvellátás, de szociálisan mégis arra rászorulnak.

Ezért a testület elé tárt rendelet-tervezet I. évfolyamokon alanyi jogon, majd tanulmányi átlag függvényében állapítja meg a támogatást.

A támogatás mértékénél a 2015-ös állami normatív tankönyvtámogatásból indultunk ki. Mivel azonban ez évente változhat, ezért időszakosan a támogatás mértéke felülvizsgálatra szorul.

Kérem a tisztelt Képviselő-testületet, hogy döntsön az előterjesztés szerinti javaslatról.

Körmend, 2015. október 20.

**Bebes István**

**polgármester**

**Körmend város Önkormányzat Képviselő-testülete …./2015. (…/….) önkormányzati rendelete a települési tankönyvtámogatásról**

*Körmend város Önkormányzat Képviselő-testülete az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontjában meghatározott feladatkörében eljárva a következőket rendeli el:*

**1.§** E rendelet célja, hogy az iskolakezdéssel kapcsolatos terhek enyhítése érdekében Körmend város Önkormányzata (a továbbiakban: Önkormányzat) – az e rendeletben meghatározott feltételek fennállása esetén –támogatást nyújtson a középiskolai tanulmányokat folytató gyermeket nevelő családok részére.

**2. § (1)** Az Önkormányzat önkormányzati tankönyvtámogatásban részesíti azon középiskolai tanulmányokat folytató gyermek eltartóját, amely gyermek:

a) az Önkormányzat közigazgatási területén a Klebelsberg Intézményfenntartó Központ és a Nemzetgazdasági Minisztérium fenntartásában és Körmend Város Önkormányzata működtetésében lévő középfokú köznevelési intézmény – gimnázium, szakközépiskola és szakiskola - (a továbbiakban: köznevelési intézmény) 14-18 éves nappali tagozatos tanulója, és

b) körmendi lakcímmel rendelkezik, és

c) legalább egyik eltartója a gyermekkel azonos, körmendi bejelentett lakcímmel rendelkezik, és

d) jogszabályban meghatározott normatív kedvezmény vagy más jogszabályi rendelkezés alapján nem részesül ingyenes (térítésmentes) tankönyvellátásban, és

e) tanulmányi számtani átlaga eléri az e rendeletben a tankönyvtámogatás feltételéül szabott tanulmányi átlagot, és

f) azon tanulmányi évben, amelyre vonatkozóan a tankönyvtámogatást az eltartó a gyermek után kéri, a gyermek nem évfolyamismétlő.

(2) Amennyiben a középiskolai tanulmányokat folytató gyermek nagykorú, és eltartásáról önmaga gondoskodik, kérelmét maga is benyújthatja.

**3. §** (1) Az Önkormányzat az önkormányzati tankönyvtámogatást évente egyszeri támogatásként nyújtja.

(2) A támogatás mértékét az Önkormányzat évente felülvizsgálja az időszakos jogszabályváltozásokra tekintettel.

(3) A támogatás nem vehető igénybe azon több éven át használatos tankönyvek után, amelyekhez korábban a tanuló gyermek – önkormányzati tankönyvtámogatás révén – ingyenesen jutott hozzá. Ugyanazon tankönyv után a támogatás ismételten nem vehető igénybe.

(4) Önkormányzati tankönyvtámogatás a gyermek eltartójának csak akkor nyújtható, ha a kérelmet benyújtó eltartó hozzájárul az általa közölt, illetve benyújtott adatok, okiratok valóságának ellenőrzéséhez.

**4.§** (1) A középiskolai tanulmányok megkezdésének évében az önkormányzati tankönyvtámogatás alanyi jogon megilleti a 2.§-ban meghatározott feltételeknek megfelelő gyermek eltartóját.

(2) A középiskolai tanulmányok megkezdésének évét követő tanulmányi évtől kezdődően az önkormányzati tankönyvtámogatás a középiskolai tanulmányokat folytató gyermek tanulmányi számtani átlagától függően illeti meg a gyermek eltartóját az alábbiak szerint:

(a) **gimnáziumi** **tanulmányokat folytató gyermek esetében a támogatás mértéke**

aa) 4,50 átlagot elérő, vagy annál jobb tanulmányi számtani átlag esetében 12.000 Ft

ab) 4,00 átlagot elérő, de 4,50 átlagot el nem érő tanulmányi számtani átlag esetében 6000 Ft.

ac) 3,50 átlagot elérő, de 4,00 átlagot el nem érő tanulmányi számtani átlag esetében 3000 Ft.

(b) **szakközépiskolai, szakiskolai tanulmányokat folytató gyermek esetében a támogatás mértéke**

ba) 4,00 átlagot elérő, vagy annál jobb tanulmányi számtani átlag esetében 12.000 Ft

bb) 3,50 átlagot elérő, de 4,00 átlagot el nem érő tanulmányi számtani átlag esetében 6000 Ft.

bc) 3,00 átlagot elérő, de 3,50 átlagot el nem érő tanulmányi számtani átlag esetében 3000 Ft.

**5.§** (1) Az önkormányzati tankönyvtámogatás iránti kérelem erre rendszeresített formanyomtatványon nyújtható be.

(2) A Képviselő-testület felhatalmazza a jegyzőt arra, hogy az (1) bekezdés szerinti formanyomtatványt elkészítse.

(3) Az önkormányzati tankönyvtámogatás iránti kérelmet minden év október 15. napjáig terjesztheti be a gyermek eltartója.

(4) Amennyiben a gyermek eltartója a kérelem benyújtására nyitva álló határidőn túl nyújtja be kérelmét az önkormányzati tankönyvtámogatásra, és a késedelmét kimenti, a Polgármester megítélheti a támogatást a feltételeknek egyébként megfelelő gyermek eltartójának.

(5) Az önkormányzati tankönyvtámogatás iránti kérelemhez csatolni kell:

a) a köznevelési intézmény által kiadott igazolást arról, hogy a gyermek a köznevelési intézmény beiratkozott, nappali tagozatos tanulója,

b) a gyermek személyi igazolványának és lakcímkártyájának másolatát,

c) a gyermek azon eltartója személyi igazolványának és lakcímkártyájának másolatát, aki a gyermekkel azonos, bejelentett lakcímmel rendelkezik,

d) a kérelmet benyújtó eltartó nyilatkozatát arról, hogy sem ő, sem más eltartó nem részesül a gyermek után jogszabályban meghatározott normatív kedvezmény vagy más jogszabályi rendelkezés alapján ingyenes (térítésmentes) tankönyvellátásban,

e) a középiskolai tanulmányok megkezdésének évét kivéve a gyermeknek az önkormányzati tankönyvtámogatás iránti kérelemmel érintett tanulmányi évet megelőző tanulmányi évről kiállított bizonyítványának a köznevelési intézmény által hitelesített másolatát,

f) a köznevelési intézmény igazolását arról, hogy azon tanulmányi évben, amelyre vonatkozóan a tankönyvtámogatást az eltartó a gyermek után kéri, a gyermek nem évfolyamismétlő.

**6.§** (1) Az önkormányzati tankönyvtámogatásról átruházott hatáskörben a Polgármester dönt. (2) A Polgármester döntésével szemben a döntés kiközlésétől számított 15 napon belül fellebbezést lehet benyújtani. A fellebbezés benyújtható írásban vagy szóban. A fellebbezést a Polgármesterhez kell benyújtani.

(3) A Polgármester döntésével szemben benyújtott fellebbezés elbírálása a Képviselő-testület hatáskörébe tartozik. A Képviselő-testület a fellebbezésről annak beérkezését követő első rendes testületi ülésén dönt.

**7.§** (1) Az önkormányzati tankönyvtámogatás kifizetésére minden év november 30. napjáig kerül sor.

(2) A kifizetés módja elsődlegesen a bankkártyára történő utalás. Készpénzes kifizetésnek csak akkor van helye, ha a gyermek egyik eltartója sem rendelkezik bankkártyával.

**8.§** (1) Aki úgy részesült önkormányzati tankönyvtámogatásban, hogy arra e rendelet alapján nem lett volna jogosult, köteles a részére nyújtott önkormányzati tankönyvtámogatást a jegyző felszólítására, a felszólításban megadott határidőig egyösszegben visszafizetni.

(2) Jogosulatlanul igénybe vett önkormányzati tankönyvtámogatás esetében sem a kérelmet benyújtó eltartó, sem az esetleges más eltartó nem jogosult a gyermek után a gyermek hátralévő középiskolai tanulmányainak ideje alatt önkormányzati tankönyvtámogatásra.

(3) A Képviselő-testület felhatalmazza a jegyzőt arra, hogy a jogosulatlanul igénybe vett önkormányzati tankönyvtámogatás részletekben történő visszafizetéséről megállapodást kössön a gyermek eltartójával.

**9.§** E rendelet alkalmazásában eltartó: a középiskolai tanulmányokat folytató gyermekkel közös háztartásban élő, a gyermeket vérrokonság alapján vagy hatósági döntés alapján gondozó személy.

**10.§** E rendelet 2016. szeptember 1-én lép hatályba.

Körmend, 2015. október 29.

Bebes István sk. Dr. Stepics Anita sk.

polgármester jegyző

**Záradék:**

E rendelet a Körmendi Közös Önkormányzati Hivatal hirdetőtábláján 2015……………………………..napján kifüggesztésre, és ezzel kihirdetésre került.

Dr. Stepics Anita

jegyző